མནམ་མཐིལ་ཁ་ནི་ཡོད་དར་གོང་མའི་སྐེད་པ་ནས་ཡར་རྐང་འགྲོས་ཀྱིས་རི་ངོགས་སུ་འཛེགས་ཏེ་ཕྱིན་ན་ཆུ་ཚོད་གཉིས་ཙམ་དགོས་སའི་རི་ངོགས་མཐོ་ས་ཞིག་རེད།དེར་ཡང་ཉིན་སྲིབ་དང་རྩ་ས་ཡག་པོ་ཡོད་པ་ཞིག་ཡིན་པས་སྤྲུལ་སྐུའི་གཟིམ་ཁང་དང་དེའི་གཡས་གཡོན་གྱི་ས་ཆ་ངེས་ཅན་ཞིག་མཉམ་ལས་གཉིས་པ་སྔར་གྱི་འབོད་སྲོལ་རྙིང་པཚང་གིས་ཁོང་ལ་ཕུལ་ཡོད་ཅིང་།དེ་ནི་ཁོང་ལ་ཡུལ་མི་ཚོས་ཕུལ་བའི་སྤྲུལ་སྐུའི་ཆིབས་རྟ་རྒྱག་ས་ཡིན།ཁོང་ནི་སྡེ་པ་ཡོངས་ཀྱིས་འཕོ་རྟ་འབུལ་ཡུལ་ཨང་དང་པོ་ཡིན་པས་སྤྲུལ་སྐུ་ལ་རྟ་ཅུང་ཟད་མང་པོ་ཡོད་པ་རེད།རྟ་རབ་འགྲོས་མ་དེ་འདྲ་ཡང་ཡོད་པ་རེད།ཡིན་ན་ཡང་།གཞན་པ་ཚོ་ནང་བཞིན་རྒྱུག་རྟ་དང་གོམ་རྟ་ཉར་བ་དེ་འདྲ་མ་རེད།དད་ལྡན་གྱིས་ཕུལ་བཞག་པ་ཙམ་རེད་ལ།བླ་མ་མར་པས་གསེར་སྒྲུབ་པ་ནང་བཞིན་གོ་སྐབས་ནམ་བྱུང་ན་བཙོངས་ནས་དེ་སྒོར་མོར་བསྒྱུར་ཏེ་རྟེན་བཞེངས་དང་དགེ་ལས་གནང་རྒྱུ་རང་རེད།